На основу члана 16. и члана 56. став 2. Статута Народне странке од 26.12.2021. године, Главни одбор Странке, на седници одржаној 11.12.2022. године у Београду, донео је

**ПРАВИЛНИК О ЧЛАНСТВУ НАРОДНЕ СТРАНКЕ**

**Глава I**

**УВОДНЕ ОДРЕДБЕ**

**Предмет**

Члан 1.

Правилником о чланству Народне странке (у даљем тексту: Правилник) ближе се уређују сва питања у вези са чланством Странке, у складу са Статутом.

Овим Правилником уређују се:

1) услови и поступак пријема у чланство,

2) права и обавезе чланова,

3) начин вођења евиденције чланства,

4) престанак чланства,

5) друга питања у вези са чланством.

**Глава II**

**УСЛОВИ И ПОСТУПАК ПРИЈЕМА У ЧЛАСТВО**

**Услови**

Члан 2.

Члан Странке може постати сваки пунолетни и пословно способни држављанин Републике Србије који добровољно и слободно потпише приступницу и који прихвата начела, програмске циљеве, Статут и друге опште акте Странке.

Члан Странке не може постати лице које обавља функцију неспојиву са чланством у Странци или постоје друге сметње прописане законом или је политички или професионално компромитовано или за које се оправдано сумња да ће својим понашањем наносити штету угледу Странке.

Члан Странке не може постати лице које је у тренутку покретања поступка за пријем у чланство члан друге политичке организације.

**Тренутак ступања у чланство**

Члан 3.

Статус члана стиче се у тренутку доношења одлуке о пријему у чланство, односно када је Статутарна комисија донела одлуку о усвајању приговора и преиначењу одлуке општинске организације.

**Припадност**

Члан 4.

Члан припада општинској организацији према месту пребивалишта.

Уколико општинска организација из става 1. овог члана има статус градске општине, припадност општинској организацији одређује и припадност градској организацији.

На писани захтев члана Генерални секретаријат може донети одлуку о промени општинске организације којој члан припада.

**Начини ступања у чланство**

Члан 5.

Статус члана Странке стиче се учлањењем, прихватањем одлуке о именовању за почасног члана или приступањем других организација Странци.

**Потписивање и предаја приступнице**

Члан 6.

Приступница је писмено чијом предајом лице изражава вољу да постане члан странке и стиче и покреће поступак пријема у чланство.

Поступак учлањења покреће се потписивањем и предајом приступнице одбору који делује на подручју месне заједнице, општине или града у коме кандидат има пребивалиште.

Одбором надлежном за пријем приступнице сматра се месни одбор. Уколико месни одбор није основан надлежним за пријем приступнице сматра се општински, односно градски одбор који делује на територији општине или града у коме кандидат има пребивалиште.

Месни одбор дужан је да приступницу достави општинској организацији у року од осам дана од дана пријема приступнице.

Територијална организација дужна је да по пријему приступнице контактира кандидата за чланство и потврди идентитет кандидата.

**Елементи приступнице**

Члан 7.

Обавезни елементи приступнице су:

1) лично име кандидата,

2) јединствени матични број грађанина,

3) пребивалиште,

4) адреса становања (уколико се разликује од адресе из личне карте),

5) изјава о приступању и прихватању обавеза из Статута,

6) изјава да не постоје законске сметње за чланство,

7) потпис кандидата.

Изглед и друге елементе приступнице одређује Извршни одбор Странке. Одлуком Извршног одбора одређује се који се елементи сматрају обавезним елементима приступнице.

Кандидат је дужан да попуни све обавезне елементе приступнице.

**Ко подноси приступницу**

Члан 8.

Приступницу подноси лично кандидат или члан Странке пред којим је кандидат попунио приступницу.

Уколико је приступница попуњена пред чланом Странке, члан је дужан да исту достави надлежној територијалној организацији у року од осам дана од дана попуњавања.

**Електронска пријава**

Члан 9.

Лице може покренути поступак учлањења електронским путем, попуњавањем електронског обрасца на сајту Странке, односно достављањем изјаве или личних података на електронску адресу Странке или надлежне територијалне организације, на основу којих се може закључити да жели да постане члан Странке.

**Достављање приступнице или електронске пријаве ненадлежној територијалној организацији**

Члан 10.

Уколико кандидат за чланство, месни одбор или члан Странке из чл. 8. ст. 2. доставе приступницу ненадлежном одбору, иста је дужна да приступницу достави надлежном одбору у року од осам дaна од дана пријема.

Уколико се лице електронским путем пријави Централи Странке или ненадлежном одбору, иста је дужна да без одлагања електронску пријаву проследи одбору надлежном за пријем приступнице.

**Започињање поступка учлањења**

Члан 11.

Поступак учлањења сматра се започетим када је надлежни одбор примио приступницу.

**Верификациона комисија**

Члан 12.

БРИСАН

**Одлучивање о пријему у чланство**

Члан 13.

Одлуку о пријему кандидата у чланство доноси општински одбор.

На основу приступнице Општински одбор проверава да ли кандидатиспуњава услове за чланство и доноси одлуку о пријему у чланство у року од 30 данаод дана када је надлежна територијална организација примила приступницу.

По пријему у чланство територијална организација без одлагањадоставља, уз верификациони допис потписан од стране председника Општинскогодбора, приступницу Генералном секретаријату.

Одлука којом се одбија пријем у чланство мора бити образложена.

Ако општински одбор не донесе одлуку у року из ст. 2. овог члана или о донетој одлуци не обавести кандидата, сматра се да је прихватио учлањење.

**Достављање одлуке**

Члан 14.

О одлуци о прихватању пријема у чланство територијална организација без одлагања обавештава кандидата.

Одлуку о одбијању пријема у чланство општински одбор доставља кандидату у року од 48 часова од дана доношења.

Одлука се може доставити и електронским путем.

**Приговор на одбијање чланство**

Члан 15.

На одлуку о одбијању пријема у чланство кандидат може поднети приговор Статутарној комисији, у року од осам дана од дана пријема одлуке.

Приговор се предаје Статутарној комисији у писаном облику.

**Достављање одговора на приговор**

Члан 16.

По пријему приговора, Статутарна комисија обавештава, у року од осам дана, општински одбор који је донео одлуку и доставља му приговор са прилозима на одговор.

Општински одбор дужан је да Статутарној комисији достави одговор у року од осам дана од дана пријема приговора, писаним или електронским путем.

**Одлуке Статутарне комисије**

Члан 17.

Статутарна комисија доноси одлуку о приговору у року од 30 дана од дана пријема приговора.

Решавајући о приговору, Статутарна комисија може да:

1) усвоји приговор и преиначи одлуку општинске организације,

2) одбаци приговор као неблаговремен,

3) одбије приговор као неоснован и потврди одлуку општинске организације,

Одлуком којом се усваја приговор Статутарна комисија одређује даљи начин испуњења обавеза општинске организације.

Одлука Статутарне комисије је коначна и против ње не могу да се подносе правни лекови.

**Приговор на пријем у чланство**

Члан 18.

Сваки члан Странке има право на приговор на одлуку о пријему у чланство уз обавезно навођење разлога за његово подношење.

Одредбе које важе за приговор на одлуку о одбијању пријема у чланство сходно се примењују и на приговор на прихватање пријема у чланство.

**Колективно учлањење**

Члан 19.

Председништво може, на предлог председника Странке, да одобри члановима друге политичке организације да у целини приступе Странци.

Против одлуке о колективном учлањењу није могуће изјавити приговор.

**Глава III**

**ПРАВА И ОБАВЕЗЕ ЧЛАНОВА**

**Права чланова**

Члан 20.

Члан Странке има право да:

1) бира и буде биран у све органе Странке и територијалних организација,

2) покреће иницијативе и даје предлоге органима Странке,

3) учествује у свим облицима политичког рада Странке,

4) буде информисан о раду Странке и одлукама које органи Странке доносе,

5) у оквиру Странке слободно изражава своје мишљење,

6) учествује у утврђивању и спровођењу политике странке,

7) добије заштиту Странке ако буде угрожен због страначке припадности или обављања страначких активности,

8) остварује и друга права у складу са Статутом и овим Правилником.

**Материјална помоћ Странци**

Члан 21.

Члан може материјално да помаже Странку у облику прилога и других облика помоћи утврђених законом.

Помоћ члана не може бити условљена нити основ за остваривање било каквих посебних права.

Члану не може бити ускраћено било које право уколико не пружа материјалну помоћ странци.

**Награда за изузетно залагање**

Члан 22.

За изузетно залагање у остваривању циљева Странке, као и за постигнуте резултате, Странка може, одлуком надлежног органа, похвалити и наградити члана.

**Обавезе чланова**

Члан 23.

Члан Странке је дужан да:

1) заступа програмска начела, политичке ставове и одлуке Странке у јавности,

2) поштује Програм, Статут и друге акте, као и договорену политику Странке,

3) делује у правцу реализације Програма и циљева Странке,

4) личним примером и радом доприноси порасту угледа Странке, држећи се демократских начела на којима је она заснована,

5) присуствује састанцима органа Странке,

6) учествује у јавном животу, заступајући погледе и ставове Странке,

7) плаћа чланарину,

8) испуњава и остале обавезе утврђене Статутом и општим актима Странке.

**Чланарина**

Члан 24.

Председништво, на предлог Извршног одбора, утврђује обавезу плаћана као и износ годишње чланарине.

Општински одбор може, за сваку текућу годину, ослободити плаћања чланарине члана Странке који је због тешких имовинских прилика није у могућности да издваја износ чланарине. Одлуку о ослобађању од плаћања чланарине општински одбор доноси на захтев било ког члана.

Извршни одбор, о плаћању чланарине, подноси извештај Председништву и Главном одбору.

**Суспензија због неплаћања чланарине**

Члан 25.

Члан привремено губи право да бира и буде биран у органе и тела Странке и да у њима одлучује, односно да буде кандидат на изборима за органе власти ако не плати чланарину благовремено.

Одлуку о суспензији чланских права доноси општинска организација. Против одлуке о суспензији чланских права члан може изјавити приговор Статутарној комисији.

Суспензија чланских права из ст. 3. овог члана траје најдуже годину дана, након чега се, ако нису престали разлози због којих је изречена ова мера, обавезно спроводи поступак искључења из Странке.

Суспензија чланских права због неплаћања чланарине се прекида тренутком измирења свих доспелих обавеза, односно ако општинска организација члана ослободи плаћања чланарине из разлога прописаних чл. 26.

**Ослобођење због имовинских прилика**

Члан 26.

Општинска организација може на захтев члана ослободити плаћања чланарине члана Странке који је због тешких имовинских прилика није у могућности да издваја износ чланарине.

**Евиденција плаћених чланарина**

Члан 27.

Евиденцију о плаћању чланарине води Генерални секретар Странке.

Општинске и градске организације дужне су да воде дневно ажурну евиденцију наплате чланарине на својој територији и да о томе квартално извештавају Генералног секретара.

**Контрола наплате чланарина**

Члан 28.

Наплату чланарине контролише Извршни одбор Странке.

Извршни одбор о плаћању чланарине подноси годишњи извештај Председништву и Главном одбору.

**Глава IV**

**НАЧИН ВОЂЕЊА ЕВИДЕНЦИЈЕ ЧЛАНСТВА**

**Централни регистар**

Члан 29.

Евиденцију чланства (Централни регистар) води Генерални секретаријат, којим руководи Генерални секретар Странке.

Надзор над вођењем евиденције чланства води Извршни одбор Странке.

Генерални секретаријат оснива Службу за чланство, као орган који непосредно обавља послове који су везани за електронску евиденцију чланства, евиденцију чланства у писаној форми, евиденцију изабраних, именованих и постављених лица, прослеђивање информација чланству, додељивање чланских бројева и штампање чланских карата.

Шефа Службе за чланство именује Генерални секретар.

Генерални секретар доноси правилник којим се детаљно уређује начин рада Службе за чланство.

**Садржина Централног регистра**

Члан 30.

Евиденција чланова садржи лично име и име једног од родитеља, пребивалиште, адресу и јединствени матични број грађана, датум учлањивања, датум престанка чланства, као и друге податке од значаја за рад Странке, на основу одлуке Генералног секретаријата.

Евиденција чланова води се у писаном облику и електронски, као јединствена база података (Централни регистар).

**Чланска карта**

Члан 31.

Члан Странке се по пријему у чланство уписује у евиденцију чланова и издаје му се чланска карта која служи за идентификацију, као и за остваривање права у Странци.

**Евиденција општинске организације**

Члан 32.

Општинска организација дужна је да дневно води ажурну евиденцију о броју чланова са своје територије и да списак чланова најмање једном месечно доставља Генералном секретаријату, који обједињени извештај о чланству доставља Извршном одбору пред сваку његову седницу.

Општинска организација најмање једног годишње контактира члана ради провере тачности података у евиденцији чланова.

**Промена података у Централном регистру**

Члан 33.

Сваки члан Странке дужан је да о промени личних података обавести територијалну организацију која је донела одлуку о учлањењу.

О промени података попуњава се образац чији изглед и форму дефинише Генерални секретаријат.

**Архивирање докумената**

Члан 34.

Приступнице и други оригинални документи се архивирају у седишту Странке.

Општинске организације су дужне да фотокопије приступница и обрасце о промени података чувају у сопственој архиви.

**Глава V**

**ПРЕСТАНАК ЧЛАНСТВА**

**Основи престанка чланства**

Члан 35.

Чланство у Странци престаје иступањем, искључењем или брисањем због:

1) учлањења у другу политичку странку,

2) кандидовања на листи друге политичке странке, односно на независној листи без сагласности Странке,

3) учествовања, или вођења кампање за другу политичку странку или другог политичког субјекта без сагласности Странке,

4) обављања функције која је неспојива са чланством у Странци,

5) кршења одборничких, односно посланичких обавеза и обавеза у вршењу јавних функција утврђених позитивним прописима и Статутом Странке,

6) смрти члана.

Чланство престаје уколико члан поступа супротно обавезама утврђеним у члану 23, став 1 тачка од 1 до 4, 6 и 8 Правилника о чланству.

Престанак чланства из разлога прописаних чл. 35. ст. 1. тач. 2., 3. и 6. констатује се одлуком општинске организације којој члан припада.

**Иступање**

Члан 36.

Изјава о иступању подноси се надлежној општинској организацији којој члан припада, или Генералном секретаријату.

Лице које је иступило из Странке стиче право поновног учлањења након истека периода од две године од престанка чланства.

Када за то постоје нарочито оправдани разлози, Генерални секретаријат може да дозволи поновно учлањење пре истека прописаног рока.

**Искључење**

Члан 37.

Члан Странке може да буде искључен само у дисциплинском поступку.

**Мировање чланства**

Члан 38.

Члан странке има право на мировање чланства, уколико о томе писмено обавести надлежни Орган Странке.

Током мировања чланства, члан Странке нема право да бира и буде биран у органе и тела Странке и да у њима одлучује.

**Глава VI**

**ПРЕЛАЗНЕ И ЗАВРШНЕ ОДРЕДБЕ**

**Сходна примена одредаба на градску организацију**

Члан 39.

На повереништво, као и на градску организацију формирану на територији града који нема градске општине сходно се примењују одредбе овог Правилника о надлежности општинске организације.

Члан 40.

Одредбе овог Правилника које су у супротности са Статутом ништаве су.

**Ступање на снагу**

Члан 41.

Овај Правилник ступа на снагу даном доношења.

У Београду,

11.12.2022. године

Вук Јеремић,

Председник